'Abesifazane Kumele Bazihlole Umkhuhlane Wemvukuzane' 
Ingcwethi kugatsha lwezempilakahle zithi ngamnyaka munye abantu abazinkulungwane eziyisithupha – 6,000 baya ezibhedlela belomkhuhlane wemvukuzane.
BULAWAYO — Abesifazane kumele baziswe indlela zokuzihlola amabele ukuthi kawala mvukuzane njengendlela yokuyenqabela ingakamemetheki ngoba okumqoka yikuthi ibanjwe kusesemasinyane. Linkuthazao yiyo kade imqoka ngalinyanga kaMfumfu obekuxoxiswana ngodaba lwemvukuzane yamabele kusukela inyanga iqala. Inyanga kaMfumfu ibekelwe ukukhuthaza ukulwisana lohlobo lwemvukuzane yebele kodwa kunengi labesifazana akukho okokuziqhenya ngakho ngoba izibhedlela ezinengi azilayo imithi efaneleyo njalo inengi kuzulu alilalwazi ngokuzihlola. Ingcwethi kugatsha lwezempilakahle zithi ngamnyaka munye abantu abazinkulungwane eziyisithupha – 6,000 baya ezibhedlela belomkhuhlane wemvukuzane kuleli, lanxa nje kucatshangwa ukuthi inani labantu elihlaselwa ngumkhuhlane lo liphezulu kulaleli ngoba abanye abantu bafa bengabuyanga kubosiyazi. Kunani leli eliza ezibhedlela, kufa inkulungwane lengxenye ngomnyaka – 1,500. UNkosazana Thokozani Khupe, owabalalumkhuhlane, uthi kuqakathekile ukuthi abantu bakhuthazwe ukuzihlola baphange baye ezibhedlela nxa ulensolo ngoba nxa lumkhuhlane ungekelwa umemetheka kubanzima ukuwelapha. Uthi limfundiso yokuwubamba masinya kumele ifinyelele kubani lobani ngoba yiyo yodwa indlela yokusindisa abesifazana labesilisa abazithola belalimvukuzane. Isakhamuzi, uNkosazana Emilia Fuyane, uthi kuyadanisa ukuthi linyanga isiphelile inengi kuzulu lingatholanga ulwazi ngalimvukuzane ukuthi izibonakaliso zayo yiziphi njalo umuntu uzihlola njani. Uthi abezempilakahle abangeke bagcine lolulwazi ezibhedlela kuphela ngoba abanye abantu bayaqeda iminyaka bengayanga khona kukanti lalapho befikile ngenyanga kaMfumfu yomkhankaso lo, akulamuntu oxoxisana labo ngemvukuzane le. Ukuswelakala kolwazi ngalumkhuhlane kugcizelelwe njalo yisakhamuzi, uMnumzana Bhekimpilo Maphosa, othi kuvamile ukuthi imikhankaso eminengi iyenzelwe emadolobheni kukhulunyiswana labantu abavele belolwazi kungela ozihlupha ngokuyatshela abesifazana abasemaphandleni abaluswelayo loluncedo. UMaphosa ngomunye walabo abacabanga ukuthi imvukuzane yebele ngumkhuhlane wabesifazana bodwa, kazi ukuthi uyahlasela labesilisa. UNkosazana Greta Ngwenya, uthi uhulumende kumele aphathise amadolobho wonke abe lezibhedlela zokwelapha imihlobo yemvukuzane esiyandile ngoba inengi labantu alenelisi ukuya e Harare njalonje kumbe phandle kwelizwe. Uthi zona indleko zakhona ziphezulu okokuthi nxa uhulumende engaphathisanga, ukwelatshwa kwemvukuzane kuyaba liphupho nje kunengi lezizalwane. Uthi ukubhidlizeka komnotho welizwe sokwenze impilo yabomama ababa lemvukuzane babenjenge ngidi ethwele ilahle ngoba bengalutholi uncedo abaludingayo. Oke wangena esibhedlela kumaviki asanda kudlula, uNkosikazi Maria Sibanda, uthi izibhedlela zizwisa ubuhlungu ngoba nxa ungela mali yokuthenga imithi yakho kumbe ukuyabhadala ukuhlolwa, phinde uthole uncedo. Banengi, athi batshona behlezi ezibhedlela kungela sizo abalutholayo, athi kwenza imikhuhlane enjengemvukuzane ibulale abantu abanengi. UNkosazana Khupe ugcizelele njalo ukuthi abantu bengesabeli khatshana ukuzihlola njalo badingisise ukuthi kwenziwanjani lokhu ngoba abesifazana kumele bazihlole amabele nyanga zonke. Ukhale ngalabo abasuka bangayi ezibhedlela baye kubosiyazi besintu lasezinkonzweni ethi ukukholwa akumelanga kwenqabele umuntu ukuya esibhedlela. IZimbabwe ilogwalo lokulwisana lemvukuzane iCancer Strategy olulotshwe ngemva kokukhulumisana lengcwethi, uhulumende kanye lezibhedlela, anxa nje lungakaqali ukuthela izithelo. Ingcwethi zithi imvukuzane ezithile zivame ebantwini abatshiyeneyo lapho kwabesilisa kuvame ebizwa ngokuthi yi carposi sarcoma le prostrate, kwabesifazana ngeyesibeletho kulandela eyebele, kuthi ebantwaneni abangabafana yileukamia kulandela eyamehlo, emankazaneni kube ngeyezinso, eyamehlo leyengqondo.